Regter se harde woorde vir Rohde: ‘Jy het jou vrou uitgestal’Jason Rohde in die hof. (Foto: Armand Hough/ANA) Daar word verwag dat Jason Rohde se regspan teen sy skuldigbevinding en vonnis sal appelleer nadat die sakeman vroeër vandag effektief tot 20 jaar tronkstraf gevonnis is vir die moord op sy vrou, Susan. Regter Gayaat Salie-Hlophe het geen doekies omgedraai toe sy Rohde gevonnis het nie, en het die moord as “brutaal” en “skokkend” bestempel. Maroela Media het vroeër berig Salie-Hlophe het Rohde tot 18 jaar tronkstraf gevonnis op aanklag van moord en vyf jaar tronkstraf op aanklag van regsverydeling. Sy het beveel dat drie jaar van die tweede vonnis gelyklopend met die eerste vonnis uitgedien sal word, wat beteken Rohde sal effektief 20 jaar agter tralies deurbring. Susan en Jason Rohde. Foto: Facebook Salie-Hlophe het in haar uitspraak meer as een keer daarop gewys dat Rohde se optrede uit selfsug gespruit het. “Die dood en verlies van so ŉ merkwaardige persoon – ŉ dogter, ŉ ma, ŉ suster, ŉ vriendin – is op sigself ŉ traumatiese ervaring. Deur haar te blameer vir die omstandighede wat tot haar dood gelei het terwyl jy haar vermoor het, maak dit net nog erger. Jy het probeer om haar nalatenskap te skend deur haar dood as selfmoord voor te hou. Jy het haar geliefdes gelaat om te wroeg in hul rou en angstig te bespiegel oor hoekom Susan haar eie lewe sou neem,” het Salie-Hlophe gesê. “Jy het haar uitgestal, mnr. Rohde, ongeag jou verpligting wat jy aan haar verskuldig was om haar te beskerm, wat jy aan haar liggaam, haar menswaardigheid en haar nalatenskap verskuldig was. Jy het hierdie oortreding begaan in ŉ wrede en selfsugtige poging om die mag van die gereg te ontsnap en die verloop van die gereg te dwarsboom.” Rohde het uitdrukkingloos na Salie-Hlophe se uitspraak geluister voordat hy ná die vonnis gelei is na die hofselle toe. Sers. Marlon Appolis en sers. Stephen Adams wat onder leiding van kol. Deon Beneke die Rohde-moordsaak ondersoek het. (Foto: Verskaf deur SAPD) Susan Rohde se liggaam is op 24 Julie 2016 in ŉ geslote badkamer gevind in ŉ kamer by die Spier-wynlandgoed buite Stellenbosch wat sy met Rohde gedeel het. Sy het ŉ elektriese koord om haar nek gehad. Die koord was aan ŉ haak agter die badkamerdeur vasgemaak. Rohde het aangevoer Susan het selfmoord gepleeg, maar die hof het beslis dié weergawe van gebeure kan nie moontlik waar wees nie. Lt.genl. Khombinkosi Jula, die Wes-Kaapse polisiekommissaris, het in reaksie op die vonnis die speurspan en vervolgingspan geloof vir hul goeie werk om Rohde se skuldigbevinding en vonnis te verseker. “Dit is bemoedigend in ŉ land wat onder ŉ vlaag geslagsgebaseerde geweld deurloop dat ons in staat is om ŉ vonnis te verseker. Ons vertrou dat die vonnis ŉ mate van hoop kan bring vir die families van vroue wat dieselfde lot gely het,” het Jula gesê. Die polisiekommissaris het sers. Marlon Appolis en sers. Stephen Adams onder bevel van kol. Deon Beneke geloof vir hul harde werk in die Rohde-saak. Appolis en Adams was ook betrokke by die opspraakwekkende Henri van Breda-moordondersoek en die ondersoek na die moord op en verkragting van Hannah Cornelius. Lees alle vorige berigte oor Jason Rohde op Maroela Media hier.